
PARLAMENTUL ROMÂNIEI

CAMERA DEPUTAŢILOR

	COMISIA JURIDICĂ,                   
DE DISCIPLINĂ ŞI IMUNITĂŢI
                
	
	Bucureşti, 23.03.2016
Pl-x 752/2015


RAPORT 

asupra propunerii legislative pentru completarea art.382 din Legea nr.287/2009 privind Codul civil
În conformitate cu prevederile art. 95 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi, a fost sesizată spre dezbatere, în fond, cu propunerea legislativă pentru  completarea art.382 din Legea nr.287/2009 privind Codul civil, transmisă cu adresa nr. Pl-x 752 din 20 octombrie 2015, înregistrată sub nr. 4c-11/1366 din 30 octombrie 2015.
Conform dispoziţiilor art. 75 din Constituţia României, republicată, şi ale art.92 alin. (9) pct.1, din Regulamentul Camerei Deputaţilor, republicat, Camera Deputaţilor este Cameră decizională.

Senatul, în calitate de primă Cameră sesizată, a respins propunerea legislativă în şedinţa din 26 octombrie 2015.

Comisia pentru drepturile omului, culte şi problemele minorităţilor naţionale a avizat favorabil iniţiativa legislativă.
Consiliul Legislativ a avizat favorabil iniţiativa legislativă, conform avizului nr.784 din 22 iulie 2015.

Propunerea legislativă are ca obiect  completarea  cu un nou alineat a art.382 din Legea nr.287/2009 privind Codul civil, republicată, cu modificările ulterioare. Potrivit Expunerii de motive, pentru  a  contracara o problemă de ordin tehnico-administrativ care  face  imposibilă emiterea „de îndată” de către ofiţerul de stare  civilă a certificatului de  divorţ, se impune precizarea că data desfacerii căsătoriei să  fie dată exprimării de către soţi a voinţei de a  desface căsătoria, urmând ca certificatul de  divorţ emis ulterior să precizeze în mod expres această dată.

În conformitate cu prevederile art.61 din Regulamentul Camerei Deputaţilor, republicat, cu modificările şi completările ulterioare,  membrii Comisiei au examinat iniţiativa legislativă, în şedinţa din 23 martie 2015. 

În urma dezbaterilor, membrii Comisiei juridice, de disciplină şi imunităţi au hotărât, cu unanimitate de  voturi să propună plenului Camerei Deputaţilor, respingerea, propunerii legislative pentru completarea art.382 din Legea nr.287/2009 privind Codul civil, întrucât prevederile în vigoare ale Codului civil reglementează în mod explicit data desfacerii căsătoriei, nepermiţând, din acest punct de vedere,  interpretări echivoce. Data eliberării certificatului de divorţ, în acest caz, este data constatării căsătoriei prin acordul soţilor, iar nu (neapărat) data înmânării certificatului de divorţ.
Membrii  Comisiei juridice, de disciplină şi imunităţi au fost  prezenţi  conform listei  de prezenţă.
În raport cu obiectul şi conţinutul său,  propunerea legislativă  face parte din categoria legilor ordinare. 

                         PREŞEDINTE,                                        SECRETAR,

                   Bogdan Liviu CIUCĂ                             Vasile VARGA
Consilier 

Florica Manole

